Tropiese storm steeds aktief in Mosambiekse kanaal(Foto: Suid-Afrikaanse Weerdiens) Cheneso, ŉ tropiese storm wat meer as ŉ week gelede in die suidweste van die Indiese Oseaan ontstaan het, is besig om weswaarts te beweeg. Maroela Media het vroeër berig dit is hierdie stelsel wat die warm en droë weersomstandighede in Suid-Afrika vererger het. Volgens Hannelee Doubell, woordvoerder van die Suid-Afrikaanse Weerdiens (SAWD), het die storm vir ŉ groot deel van die week in die oostelike deel van die Mosambiek-kanaal gewoed, net langs die weskus van Madagaskar, sonder veel beweging in die stelsel. “Die jongste weervoorspellingmodelle dui daarop dat Cheneso teen Vrydag stadig suidweswaarts beweeg het,” sê Doubell. “Gegewe die feit dat Cheneso tans geklassifiseer word as ŉ erge tropiese storm, kan dit groot skade aanrig met wind van 89 km/h tot 118 km/h. Verder kan baie rowwe seetoestande met golwe van vier tot ses meter ook verwag word.” Teen Saterdag sal die storm na verwagting ŉ meer suidelike koers inslaan in die rigting van die Europa-eiland. Daar word ook verwag dat die storm tydelik in intensiteit sal toeneem tot ŉ tropiese sikloon met wind van 118 km/h tot 166 km/h. “Volgens huidige weervoorspellingmodelle kan die weerdiens met vertroue verklaar dat die stelsel Suid-Afrika nie direk sal beïnvloed nie.” Teen Sondag sal die storm ŉ meer suidoostelike rigting begin inneem en teen Maandag die gebied buite die tropiese waters van die suidwestelike Indiese Oseaan bereik. “Die weerdiens sal voortgaan om hierdie stelsel te monitor en sal verdere opdaterings uitreik soos dit nodig blyk te wees.”